**ELŐTERJESZTÉS**

**Szombathely Megyei Jogú Város Közgyűlése 2025. május 29-i ülésére**

**Javaslat közterület elnevezésére**

Magyarország helyi önkormányzatairól szóló 2011. évi CLXXXIX. törvény (Mötv.) 42. § 8. pontja alapján a közterületek elnevezése a képviselő-testület kizárólagos hatáskörébe tartozik. A közterület-elnevezésre vonatkozó szabályokat Szombathely Megyei Jogú Város Önkormányzata Közgyűlésének a közterületek elnevezésének rendjéről, az elnevezésük megváltoztatására irányuló kezdeményezésről és a házszám-megállapítás szabályairól szóló 9/2023. (IV.4.) önkormányzati rendelete (a továbbiakban: Ör.) tartalmazza. Jelen előterjesztésben szombathelyi közterületek elnevezésével kapcsolatos döntés meghozatalára teszek javaslatot.

A Dominó Trans Kft. (9932 Viszák, Fő út 62.) azzal a kéréssel fordult a Tisztelt Közgyűléshez, hogy a telephelyükként szolgáló szombathelyi külterületi, jelenleg csak helyrajzi számmal rendelkező 02089/5 hrsz-ú ingatlan a könnyebb beazonosíthatóság érdekében utcanévvel és házszámmal is rendelkezzen. Az ingatlan a Söptei út melletti iparterületen, közvetlenül a Söptével közös közigazgatási határvonal mellett található. Fentiek alapján szükségessé vált a telephelyhez vezető külterületi közterületek elnevezése. Az érintett közterületek a 02089/11 és a 02089/15 hrsz-ú kivett közút megnevezésű, önkormányzati tulajdonú ingatlanok, amelyek egyben is elnevezhetőek, elhelyezkedésüket az előterjesztéshez mellékletként csatolt térképmásolat szemlélteti.

Bokányi Adrienn Tanácsnok Asszony, a körzet önkormányzati képviselője azt a javaslatot tette, hogy a közterületek együttesen Pavlics Ferencről kerüljenek elnevezésre.

**Pavlics Ferenc** gépészmérnök, feltaláló, Holdjáró autó fejlesztője. A Vas vármegyei Balozsameggyesen született 1928. február 3-ban. Édesapja Pavlics Károly és édesanyja Perusich Rosina a balozsameggyesi általános iskola tanárai voltak, ahol Ferenc is tanult. Később a Szombathelyi Faludi Ferenc Gimnáziumba járt és 1946-ban érettségizett. Majd a Budapesti Műszaki és Gazdaságtudományi Egyetemre járt, ahol 1950-ben szerzett gépészmérnöki diplomát. A budapesti Gépipari Tervező Intézet mérnökeként dolgozott, 1952-től Kazinczy László meghívására tanársegédként oktatott a Műegyetem Gépészmérnöki Karának Gépgyártás-technológia Tanszékén. Magyarországot 1956-ban elhagyta, 1957-től a General Motors (GM) kutatási részlegénél dolgozott, Detroitban. 1961-től a GM szárazföldi fejlesztésekkel foglalkozó Santa Barbarai részlegénél folytatta munkáját. Később a NASA JPL (Sugárhajtómű Laboratórium) és a Boeing Company számára megkezdte a Lunar Roving Vehicle fejlesztését. 1971-ben az Apollo 15 felvitte az első holdjárót a Holdra. 1972-ben az Apollo 16 és Apollo 17 is szállított Lunar rovereket. Mindhárom jármű a Holdon maradt. 1971-ben Pavlics NASA-díjat kapott az Apollo program sikeréért. Később részt vett a hibrid és üzemanyagcellás járművek, valamint Santa Barbara elektromos buszhálózatának fejlesztésében. 2024. február 13-án, 96 évesen halt meg.

Az Ör. 1. § (1) bekezdése alapján közterület-elnevezésre bármely természetes és jogi személy javaslatot tehet, amelyet a (2) bekezdés alapján a jegyző felvesz a közterület-elnevezésre irányuló, a jogszabályoknak megfelelő, még meg nem valósult közterületnév-javaslatokról vezetett nyilvántartásba. A Pavlics Ferencre vonatkozó javaslatot a jegyző már korábban, Dr. Nemes József PhD, az Eötvös Loránd Tudományegyetem Savaria Egyetemi Központ egyetemi docense és Putz Attila Képviselő Úr közös javaslata alapján felvette a nyilvántartásba.

Az Ör. 1. § (3) bekezdése alapján új közterület elnevezése esetén a Közgyűlésnek meg kell ismernie és lehetőség szerint figyelembe kell vennie a nyilvántartásban szereplő közterületnév-javaslatokat. Tájékoztatom a Tisztelt Közgyűlést, hogy a jegyző által vezetett nyilvántartás alapján az alábbi személyekre, valamint fogalmakra érkeztek még meg nem valósult javaslatok közterület-elnevezés céljából:

|  |  |  |
| --- | --- | --- |
| ***Elnevezésre javasolt személy***  | ***Foglalkozása, jelentősége, szombathelyi vonatkozása*** | ***Javaslattevő*** |
| **Bakay Szilárd**(1892–1947) | Magyar Örökség-díjas katona, a II. világháborúban szombathelyi hadtest parancsnoka | állampolgári kezdeményezés |
| **Bartos Pál**(1866–1946) | önkéntes tűzoltó, a Szombathelyi Önkéntes Tűzoltó Egylet parancsnoka | a Vas Megyei Mentésügyi Alapítvány javaslata |
| **Dr. Garzuly Ferenc**(1937–2021) | neurológus, egyetemi professzor,60 éven át a Markusovszky Kórházban dolgozott | állampolgári kezdeményezés |
| **Dr. Pungor Ernő**(1923–2007) | vegyészmérnök, akadémikus, Vasszécsenyben született, Antall- és Boross-kormány minisztere | állampolgári kezdeményezés |
| **Dr. Takáts Jenő**(1930–2011) | szombathelyi ügyvéd | Jogi és Társadalmi Kapcsolatok Bizottsága 11/2015. (I.27.) JTKB számú határozata |
| **Gál Ferusz József**(1926–2008) | szombathelyi tanító-népművelő, részt vett a Savaria Történelmi Karnevál elindításában a 60-as években | állampolgári kezdeményezés |
| **Gerlits Sándor**(1861–1933) | a Vasvármegyei Árvaház igazgatója (1884–1930), a Vasvármegyei Tuberkulózis Ellen Védekező Egyesület titkára, a szombathelyi tüdőszűrő állomás egyik szervezője | állampolgári kezdeményezés |
| **Pavlics Ferenc**(1928–2024) | gépészmérnök, feltaláló, a Holdjáró autó NASA által kitüntetett fejlesztője, Szombathelyen érettségizett | állampolgári kezdeményezés ésPutz Attila önkormányzati képviselő javaslata |
| **Pesthy Frigyes**(1823–1889) | szabadságharcos, akadémikus | állampolgári kezdeményezés |

Pavlics Ferenc a tudomány területén kimagaslóan jelentőset alkotott, és ezáltal személyének emléke megőrzésre méltó, így teljesíti az Ör. 5. § (1) bekezdésében foglalt feltételt, személyéről Szombathelyen közterület elnevezhető.

Fentiek alapján Tanácsnok Asszony javaslatával egyetértve javaslatot teszek arra, hogy a Tisztelt Közgyűlés a 02089/11 és a 02089/15 hrsz-ú közterületeket együttesen **Pavlics Ferenc utcának** nevezze el.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2025. május „ ”.**

 **(: Dr. Nemény András :)**

**HATÁROZATI JAVASLAT**

**…/2025. (V.29.) Kgy. számú határozat**

1. Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 42. § 8. pontja alapján a Szombathely, 02089/11 hrsz-ú és 02089/15 hrsz-ú kivett közút megnevezésű közterületi ingatlanokat együttesen **Pavlics Ferenc utcának** nevezi el.
2. A Közgyűlés felkéri a polgármestert és a jegyzőt, hogy az 1. pontban elhatározott közterület elnevezéssel kapcsolatos adatszolgáltatási kötelezettségek teljesítése iránt intézkedjen, a nyilvántartásokon szükséges átvezetésről gondoskodjon, az elnevezés miatt szükségessé váló egyéb intézkedéseket tegye meg, valamint a lakosságot a közterület elnevezéséről az önkormányzati hetilap és a városi televízió útján értesítse.

**Felelős:** Dr. Nemény András polgármester

 Horváth Soma alpolgármester

 Dr. Károlyi Ákos jegyző

 (a végrehajtás előkészítéséért:

 Dr. Holler Péter, a Hatósági Osztály vezetője

 Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője

 Dr. Füzi Judit, a Polgármesteri Kabinet osztályvezetője)

**Határidő:** azonnal